**Rektori köszöntő**

**a 2017/18-as akadémiai év ünnepélyes megnyitója alkalmából**

**2017. szeptember 14.**

 Tisztelt ünnepi közösség, tisztelt Vendégeink, Hölgyeim és Uraim, kedves Hallgatók!

Engedjék meg, hogy szeretettel üdvözöljem Önöket a Selye János Egyetem 14. tanévnyitó ünnepségén, a 2017/18-as akadémiai év ünnepélyes megnyitóján. Köszönöm, hogy elfogadták meghívásunkat, hogy velünk közösen ünnepeljék ezt a napot, s hogy személyes jelenlétükkel is hozzájárulnak rendezvényünk színvonalának emeléséhez. Rektorként első ízben mondok köszöntőt egyetemünk tanévnyitó ünnepségén, és én is hasonló cipőben járok, mint Önök, kedves elsőéves hallgatóink. Mivel a SJE rektori tisztségét 2017. február 1-jétől töltöm be, ezért az ezt megelőző időszak során elért eredményeinkért a köszönet elsősorban az egyetem előző rektorát, Tóth János jelenlegi rektorhelyettes urat illeti. *„Múlt nélkül nincs jövő, s mennél gazdagabb a múltad, annál több fonálon kapaszkodhatsz a jövőbe”* – írja Babits. Ezen gondolat mentén haladva, kérem, engedjék meg, hogy a teljesség igénye nélkül beszámoljak Önöknek az elmúlt akadémiai esztendőben megvalósult legjelentősebb egyetemi eseményekről.

2016. november 9-én a Tudomány Hete rendezvénysorozaton belül került sor a SJE Tudományos Tanácsának kibővített, első díszdoktoravató ünnepi ülésére. A SJE „doctor honoris causa“ kitüntető cím első birtokosa Győry Kálmán matematikus-professzor, akadémikus, aki a kitüntetést a tudomány és a számelmélet terén kifejtett, nemzetközi viszonylatban is kiemelkedő tevékenysége elismeréseként vehette át. Ugyancsak novemberben került sor a XI. Felvidéki Tudományos Diákköri Konferenciára intézményünkben, mely a Szlovákiai Magyar Tudományos Diákköri Tanács és a SJE szervezésében, 35 résztvevővel valósult meg. A pályamunkákat a zsűri 5 szekcióban értékelte. November végén Európai Információs Nap zajlott egyetemünkön – ennek díszvendége Nagy József EP-i képviselő volt. Decemberben két jelentős előadás helyszíne volt intézményünk. Először Mezey Barna, az ELTE rektora látogatott el hozzánk s tartott nagysikerű előadást *Nagyszombattól Budapestig – Egy magyar egyetem története* címmel, majd a Széchenyi-emlékév jegyében Csorba László Széchenyi-tudóst fogadtuk intézményünkben. Az idei év januárban került megrendezésre a már hagyományos Selye-bál, s ugyanebben a hónapban emlékeztünk névadónk, Selye János születésének 110. évfordulójára is. Felhívom szíves figyelmüket, hogy ezen alkalomból állandó kiállítás nyílt egyetemünkön Selye János: *A stressz eredete és alapjai* címmel. A tárlat nem titkolt szándéka, hogy bemutassa névadónk életútját, munkásságát, kutatási területeit, tovább ápolja és minél szélesebb körben megismertesse a Selye-hagyományt. Az idén is számos program és stand várta február 14-én az egyetemünk iránt érdeklődő továbbtanulókat. És bizony jöttek is szép számmal, hiszen közel 600 résztvevője volt a Nyílt Napnak. Az új tanév kezdetén sokukat üdvözölhetjük közülük hallgatónkként is a SJE-en. Márciusban vendégül láttuk Bugár Bélát, a parlament alelnökét és Bastrnák Tibor parlamenti képviselőt. Az április elején megrendezett Komáromi Egyetemi Napok rendezvénysorozat gazdag programkínálata szintén sok látogatót vonzott, a rendezvény immár 13. alkalommal valósult meg. Előadónként üdvözölhettük többek közt Szilágyi Péter nemzetpolitikai helyettes államtitkárt. Az említett rendezvény szerves része a Tudományos Diákköri Konferencia egyetemi fordulója, amelybe tudományos pályamunkáikkal kapcsolódtak be hallgatóink. Májusban kihelyezett Erasmus tanácskozáson vettek részt egyetemünk munkatársai, amelyen kiértékelésre került a záruló Erasmus+ pályázat, és oktatóink és hallgatóink ismertették a mobilitási program során szerzett tapasztalataikat, élményeiket. Június 27. és 30. között nagyszabású rendezvény házigazdái voltunk; egyetemünk mellett a Kaliforniai Orvostudományi Egyetem és számos további jelentős nemzetközi társintézmény szervezésében valósult meg a Stressz Nyári Szabadegyetem angol nyelvű, akkreditált képzés. Július elején tartottuk az 1. Kémiai Módszertani Napot, amely ugyancsak jó visszhangra lelt a felvidéki magyar kémiatanárok körében. Július közepén év- és tanévzáró kerti partin vettek részt alkalmazottaink. Júniusban és július elején diplomaátadó ünnepség keretein belül vehették át végzős hallgatónk a jól megérdemelt diplomájukat - természetesen magyar nyelven is. A nyári időszak már hagyományosan az új akadémiai évre való felkészülés jegyében telt. Legutóbbi eseményünk tegnap ért véget, és ez nem más, mint a több mint 130 fő részvétele mellett zajlott kétnapos Nemzetközi Tudományos Konferencia, amelynek intézményünk már 9. alkalommal volt a házigazdája. A konferencia az idén az *Érték, minőség és versenyképesség* címet viselte, a rendezvény kimeneteként csaknem 160 publikáció látott napvilágot.

Hölgyeim és Uraim, kedves Vendégeink! Az említett színesnél színesebb események mellett mégis úgy vélem, egyetemünk legfontosabb történése az elmúlt akadémiai évben a komplex akkreditáció sikeres befejezése volt. Emlékezetes nap lett számunkra május 29., ekkor kézbesítették ugyanis az oktatási miniszter értesítését, melyben tudatta, hogy a SJE egyetemi besorolású felsőoktatási intézmény, így nemcsak nevünkben, de státuszunkban is egyetemmé váltunk! A komplex akkreditációs eredményünk fontos mérföldkő az egyetem életében és hatalmas ugrás az egyetlen, teljes szervezettségű, jogalanyisággal rendelkező szlovákiai magyar felsőoktatási intézmény számára. Engedjék meg, hogy az elért eredményért köszönetet mondjak intézményünk vezetőinek, oktatóinak és alkalmazottainak. Külön köszönettel tartozunk Szlovákia és Magyarország Kormányának a támogatásért; az akkreditációs sikerhez jelentősen hozzájárultak azon alapítványok támogatásai - többek között a Bethlen Gábor Alap, a Pallas Athene Domus Concordiae Alapítvány - amelyek a szlovák állami finanszírozás mellett nagymértékben elősegítették intézményünk fejlődését és működését. A SJE a fennállása során először teljesítette az egyetemi besoroláshoz szükséges akkreditációs kritériumokat, így bizonyítva, hogy intézményünknek valóban helye és létjogosultsága van a szlovákiai akadémiai közeg egyetemi intézményei sorában. Már többször elmondtam, s most ismét szeretném nyomatékosítani: Úgy érezzük, hogy az elért eredmény nem csupán a SJE sikere, hanem az itt élő egész szlovákiai magyarságé!

Hölgyeim és Uraim, tisztelt ünnepi közösség!

Intézményünk előző rektora, Tóth János vezette be azt a tradíciót, hogy a tanévnyitó ünnepség során ismertette az aktuális hallgatói létszámokat. A jövőben folytatni kívánom ezt a hagyományt, így, kérem, a következőkben ismerkedjenek meg a SJE-en tanulmányaikat folytató hallgatói létszámokkal.

A 2017/18-as akadémiai év kezdetén 1704 beiratkozott hallgatóról számolhatok be, a következő képzési szintek szerinti megosztásban:

* alapképzésre ez idáig összesen 1301-en
* mesterképzésre 364-en iratkoztak be egyetemünkre
* doktori képzésben 39 beiratkozott hallgatónk van.

A beiratkozott hallgatói összlétszámok karok szerinti megoszlása a következőképpen alakult:

* a Tanárképző Karon 938 hallgató,
* a Gazdaságtudományi Karon 694 hallgató,
* a Református Teológiai Karon pedig 72 hallgató tanul.

Örömmel tölt el, hogy a nappali képzésbe beiratkozott hallgatóink száma a tavalyi akadémiai évhez viszonyítva csak kis mértékben csökkent, ami a demográfiai görbét tekintve pozitív eredménynek számít.

 Itt szeretnék említést tenni azokról a tanulmányi programokról, amelyek az elmúlt esztendő során kerültek kidolgozásra és benyújtásra az Akkreditációs Bizottság felé. Az Óbudai Egyetemmel közösen került kidolgozásra a *Mérnökinformatika* szak mesterszintű tanulmányi program akkreditációs anyaga – ez a már meglévő Alkalmazott informatika alapszintű programra épülne, ill. a gödöllői Szent István Egyetemmel közösen a *Vidékfejlesztési agrármérnök* alapszintű tanulmányi program. Mindkét közös tanulmányi program elbírálása még folyamatban van. További benyújtott, akkreditálásra váró tanulmányi programjaink: *Óvodai és elemi pedagógia* doktori szintű tanulmányi program, *Magyar nyelv és irodalom* bölcsészszak mesterszinten, ill. *Pedagógia és neveléstan* tanulmányi program alapszinten. Bízunk az említett szakok sikeres akkreditálásában és abban, hogy az új programkínálatunk által még több hallgatót meg tudunk szólítani határainkon innen és túlról egyaránt.

Tisztelt Hölgyeim és Uraim! Az elmúlt egy-két év során már tájékoztattunk egyetemi oktatóink kimagasló publikációs sikereiről. A jól irányzott, tervezett tudományos tevékenységnek köszönhetően a SJE az egy főre/oktatóra kimutatott publikációs kimenetek számát tekintve évről évre az abszolút élvonalban helyezkedik el. A tavalyi évben sem volt ez másképp, s mindent megteszünk annak érdekében, hogy ezt az előkelő helyet a jövőben is tartani tudjuk.

 Tudományos és kutatási eredmények azonban nem születhetnének megfelelő műszaki fejlesztések és beruházások nélkül, ezért az egyetem vezetése az elmúlt esztendőben is megragadott minden lehetőséget az intézmény anyagi forrásai és műszaki infrastruktúrája fejlesztése érdekében. Örömmel számolhatok be arról, hogy a Sirály Diákotthonra épülő Sirály 2 épület megvásárlása céljából Magyarország Kormánya több mint 3 millió euró értékű támogatást hagyott jóvá a SJE számára. Intézményünknekben így egy jól kiépített, korszerű sportpályával ellátott campus, teljes épületegyüttes áll majd a hallgatók rendelkezésére a TKK közvetlen szomszédságában. A Pallas Athene Domus Concordiae (PADOC) alapítványnak köszönhetően egyetemünk 308 ezer € kutatási-fejlesztési célú támogatást kapott, amelyet természettudományi, gazdaságtudományi és informatikai célokra használhat fel. Egyetemünk, többek között, ebből a forrásból tudja támogatni a GTK doktoranduszainak ösztöndíját, továbbá a nevezett tudományterületeken kutató és oktató pedagógusaink konferenciákon való részvételét, publikációs kimenetek megjelenését. 2017 első félévében ugyancsak a PADOC alapítvány egy korábbi támogatásának köszönhetően kerültek kidolgozásra e-learning tananyagok, valamint további fejlesztések valósultak meg az egyetem robotikai és nanotechnológiai központjában - mindösszesen 40 ezer € értékben. Szlovák állami támogatásból valósul majd meg a Sirály Diákotthon liftcseréje 72 ezer €, épül ki a TKK új tűzvédelmi rendszere 32 ezer €, és került felújításra és korszerűsítésre az egyetem hálózati infrastruktúrája 30 ezer € értékben. A Pro Selye Univerzitas nonprofit alap megszűnését követően egyetemünk tulajdonába került a történelmi Lehár épület és a GTK épülete összesen 1,3 mil. € értékben.

A tájékoztató jellegű beszámolót követően, kedves Elsőéves Hallgatóink, most Önökhöz intézném szavaimat.

 Először is gratulálni szeretnék ahhoz, hogy sikeres felvételt nyertek a Selye János Egyetemre és most köreinkben üdvözölhetjük Önöket. Hamarosan, az eskü letételét követően selyés egyetemi polgárokká és az egyetemi közösség szerves részévé válnak. Új, a megszokottól eltérő időszak veszi kezdetét – új környezet, új barátok, új tanárok, rengeteg új információ, és sorolhatnám tovább. Bizonyára vannak Önök között olyanok is, akik most először kerülnek a családjuktól távol, Önöknek még nehezebb az új közegbe való beilleszkedés. Kérem Önöket, ha bármilyen gondjuk, problémájuk akadna, vagy szeretnének tanácsot kérni, forduljanak bizalommal tanáraikhoz, tapasztaltabb társaikhoz vagy a Hallgatói Önkormányzathoz, melynek tagjai nagy segítséget nyújtanak a beilleszkedésükben. Intézményünk vezetői és oktatói nevében ígérem, hogy minden tőlünk telhető segítséget megadva a tanulmányaikban segíteni fogjuk Önöket. A tanévnyitót követően megkezdődik a szorgalmi időszak, melyet hamarosan felvált a számonkérés ideje, a vizsgaidőszak. Javaslom, próbálják megtalálni az egészséges összhangot a kötelességek és a szórakozás között, legyenek részesei a egyetemi tradícióknak, a Komárom város által nyújtott lehetőségeknek. Éljék meg a Selye János Egyetem magával ragadó szellemiségét, az egyetemi campus-létet, gyakorolják a szellemi nyitottságot, az erkölcsi tartást és az ifjúkori bölcsességet, hiszen *„bölcsesség által építtetik a ház, és értelemmel erősíttetik meg. És tudomány által telnek meg a kamarák“* – mondja a Szentírás. Egyetemi éveikhez kívánok kellő elkötelezettséget, kitartást, szorgalmat, feledhetetlen és maradandó élményeket. Végezetül, kedves Hallgatók, Kölcsey Ferenc szavait intézem Önökhöz útmutatóul: *„Nincs szebb kora az emberiségnek, mint az ifjúság évei. Azon láncok, melyek akkor köttetnek, nem szakadnak el örökké, mert nem a világban kerestünk még akkor barátokat, hanem barátainkban leltük fel az egész világot.”*

Kedves Vendégeink, Hölgyeim és Uraim!

A 2017/2018-as akadémiai év küszöbén is köszönöm a SJE akadémiai és alkalmazotti közössége nevében a támogatásukat, bizalmukat és segítségüket. Az előttünk álló tanévben kívánok mindnyájuknak jó egészséget, sikerekben és eredményekben gazdag akadémiai időszakot!

E gondolatok jegyében ezennel megnyitom a Selye János Egyetemen a 2017/18-as akadémiai évet.